ดีเดย์ ม.ค.ปีหน้าแจกการบ้านปฏิรูปการคลัง
รมว.คลังดีเดย์ม.ค.54แจกการบ้านปฏิรูปการคลัง 5 ปี
23 พ.ย. 2553

รมว.คลังดีเดย์ม.ค.54แจกการบ้านปฏิรูปการคลัง 5 ปี
นายกรณ์ จาติกวณิช รมว.คลัง เปิดเผยว่า จากการประชุมผู้บริหารระดับสุงกระทรวงการคลัง เมื่อสัปดาห์ที่ผ่านมา ได้รับข้อเสนอ เพื่อใช้จัดทำเป็นยุทธศาสตร์กระทรวงการคลัง ในระยะ 5 ปีจากนี้แล้ว โดยจะมีทั้งในส่วนที่เป็นมาตรการระยะสั้นและระยะยาว  ซึ่งจากนี้จะใช้เวลาเพื่อสรุปมาตรการทั้งหมด ก่อนที่จะประกาศใช้เป็นแนวนโยบายในช่วงเดือนม.ค.2554 และมอบหมายให้หน่วยงานที่เกี่ยวข้องในแต่ละส่วนไปดำเนินการให้ได้ตามแผนที่วางไว้ โดยจะมีตัวชี้วัดการทำงานว่าในแต่ละปีจะต้องดำเนินในเรื่องไหนบ้าง
สำหรับการจัดทำ แผนของกระทรวงการคลังในระยะ 5 ปี จะต้องตอบโจทย์ให้ได้ 3 ด้าน คือ 1.การสร้างความมั่นคงทางการคลัง ที่จะเน้นดูที่การบริหารรายจ่าย รายได้ และหนี้สาธารณะ 2.การสร้างโอกาสที่เท่าเทียมกันสำหรับคนไทยทุกคน ด้วยการใช้มาตรการ นโยบายคลังกำกับดูแลให้เกิดความเสมอภาคในสังคม และ 3.การเพิ่มประสิทธิภาพการใช้ทรัพยากรของประเทศ เช่น การบริหารที่ราชพัสดุ ปฏิรูปการจัดซื้อจัดจ้างของรัฐให้ปลอดจากคอร์รัปชั่น เป็นต้น
“เราแยกมาตรการต่างๆออกเป็นมาตรการระยะสั้นและยาว แต่ละมาตรการมีผู้รับผิดชอบชัดเจนและกำหนดเวลากับตัวชี้วัดที่ตายตัว เช่น ทุกระยะ 1 ปี 2 ปี หรือ 5 ปี เราจะเห็นอะไรบ้าง เป็นในลักษณะแผนปฏิบัติที่ทำได้จริงเพื่อให้สังคมเศรษฐกิจไทย มีความโปร่งใส ยุติธรรม และมีประสิทธิภาพสูงขึ้น” นายกรณ์ กล่าว
สำหรับกรณีที่มีนักวิชาการออกมาแสดงความเห็นว่า การทำงบประมาณสมดุลใน 5 ปีตามนโยบายกระทรวงการคลังนั้นเป็นเรื่องที่ทำได้ยาก ซึ่งหน้าที่ติดตามเฝ้าระวัง หรือแสดงความเห็นก็เป็นหน้าที่ปกติของนักวิชาการ เป็นเรื่องที่ยอมรับได้ แต่คลังจะพยายามทำตามหน้าที่ให้ดีที่สุด